**Ministru kabineta noteikumu projekta „Grozījumi Ministru kabineta 2012.gada 4.septembra noteikumos Nr.619 „Noteikumi par atpūtas kuģu vadītāju apmācību, sertificēšanu un reģistrāciju”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts, pamatojoties uz Jūrlietu pārvaldes un jūras drošības likuma 26.panta ceturto daļu, kas noteic, ka atpūtas kuģu vadītāju apmācības, sertificēšanas un reģistrācijas kārtību nosaka Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | No Eiropas Savienības Tiesas 2014.gada 6.februāra sprieduma lietā Nr. C-509/12 „Instituto Portuario e dos Transportes Maritimos (IPTM) pret Navileme – Consultadoria Nautica Lda un Nautizende – Consultadoria Nautica Lda” izriet, ka Eiropas Savienības pilsoņi var kārtot attiecīgus eksāmenus un saņemt atpūtas kuģu vadītāja apliecību jebkurā Eiropas Savienības dalībvalstī, arī tādā, kurā tie nedzīvo. Lai realizētu Eiropas Savienības Tiesas spriedumā noteikto, **projekta 1.punkts** paredz iespēju arī citu Eiropas Savienības un Eiropas Brīvās tirdzniecības asociācijas dalībvalstu pilsoņiem iegūt Latvijā izdotās atpūtas kuģu vadītāja apliecības. Šobrīd noteikumu 16.3. un 40.3.apakšpunkti paredz, ka atpūtas kuģu vadītāja apliecība ir uzskatāma par nederīgu, ja persona ir mainījusi vārdu, uzvārdu vai personas kodu un 30 dienu laikā tā nav apmainīta. Lai minēto normu izteiktu skaidrāk, kā arī, lai risinātu situāciju, kad personu apliecinošajā dokumentā vārda un/vai uzvārda transkripcija nesakrīt ar atpūtas kuģu vadītāja apliecība esošo, **projekta 2. un 5.punkts** paredz redakcionāli precizēt noteikumu 16.3. un 40.3.apakšpunktu. Latvija ar Ministru kabineta 2012.gada 4.septembra noteikumiem Nr.619 „Noteikumi par atpūtas kuģu vadītāju apmācību, sertificēšanu un reģistrāciju”” (turpmāk – noteikumi) ir ieviesusi ANO Eiropas Ekonomikas komisijas Iekšzemes transporta komitejas Iekšējo ūdeņu transporta darba grupas 1998.gada 16.oktobra rezolūcijā Nr.40 „Starptautiskā atpūtas kuģu vadītāja apliecība” (turpmāk – EEK rezolūcija) un 1. un 3. pielikumā noteiktās prasības starptautisko atpūtas kuģu vadītāju apliecību saņemšanai (izņemot prasību par citās EEK rezolūcijas dalībvalstīs izdoto starptautisko atpūta kuģu vadītāja apliecību atzīšanu, ko paredzēts atrunāt MK 01.03.2005. noteikumos Nr.158 „Noteikumi par kuģošanas līdzekļu satiksmi iekšējos ūdeņos”). Par minēto no Latvijas puses pa diplomātiskiem kanāliem 2014.gada 20.februārī ir nosūtīta EEK rezolūcijas prasībām atbilstoša informācija ANO Eiropas Ekonomikas komisijas sekretariātam. Ņemot vērā to, ka EEK rezolūcijas dalībvalstis  atzīst citu rezolūcijas dalībvalstu izsniegtās starptautiskās atpūtas kuģu vadītāja apliecības, **projekta 3.punkts** paredz noteikumus papildināt, nosakot, ka jūras prakses izziņu var izsniegt vai apliecināt arī ārvalstīs izdotas EEK rezolūcijas prasībām atbilstošas starptautiskās atpūtas kuģu vadītāja apliecības turētājs.Atbilstoši noteikumu 32.punktam starptautiskās atpūtas kuģu vadītāja apliecības pretendents eksāmena praktiskajā daļā savas atpūtas kuģa vadīšanas prasmes apliecina uz attiecīga tipa (buru vai motorizētā) atpūtas kuģa. Starptautiskā atpūtas kuģu vadītāja apliecība motorizēto atpūtas kuģu vadītājiem tiek izdota kuģošanai attiecīgos ūdeņos ar atpūtas kuģiem, kuru garums nepārsniedz 24 metrus. Ņemot vērā to, ka vairums atpūtas kuģu vadītāju pretendentu praktisko eksāmenu kārto, lai iegūtu attiecīgas tiesības atpūtas kuģu vadīšanai piekrastes ūdeņos, tad, lai pārbaudītu atpūtas kuģu vadītāja pretendenta prasmes un iemaņas, eksaminācijas kuģošanas līdzeklim būtu jābūt pietiekami lielam un tam jāatbilst motorizētā atpūtas kuģa tipam, ar kuru var kuģot piekrastes ūdeņos. **Projekta 4.punkts** papildina noteikumus ar jaunu 32.1 punktu, paredzot, ka eksāmena praktisko daļu starptautiskās apliecības pretendents kārto ar Ceļu satiksmes drošības direkcijas, atpūtas kuģu vadītāju mācību iestādes vai pretendenta eksāmenam nodrošināto motorlaivu, kuteri vai motorjahtu (tā garums pārsniedz 10 metrus) vai buru jahtu (tās garums pārsniedz 6 metrus). Attiecīgi, ar projekta 4.punktu paredzēts nodrošināt, ka praktiskā eksāmena kārtošanā varēs izmantot arī pretendenta vai atpūtas kuģu vadītāja mācību iestādes piestādītu buru jahtu, motorlaivu, kuteri vai motorjahtu, vai arī atpūtas kuģi, kurš likumīgi nodots šo personu valdījumā. Šāda pieeja ļautu samazināt atpūtas kuģu vadītāja pretendenta kopējās izmaksas atpūtas kuģu vadītāja tiesību iegūšanā. Pašreiz praktisko eksāmenu kārtošanai tiek izmantota CSDD nomāta motorjahta, kuras garums pārsniedz 10 metrus, un buru jahta. Noteikumu 72.punkts noteic, ka SIA „Jūrniecības tehniskais centrs” (turpmāk – JTC) laika posmā no 2007.gada 13.jūnija līdz 2010.gada 1.jūlijam izsniegtās motorjahtu vadītāju apliecības ir derīgas kuģošanas līdzekļu vadīšanai līdz 2013.gada 31.decembrim, kā arī, ka personas, kuras ieguvušas šādas apliecības, ir tiesīgas kārtot eksāmenu starptautiskās atpūtas kuģu vadītāja apliecības saņemšanai atbilstoši šo noteikumu III nodaļai kategorijā „jahtu vadītājs iekšējos ūdeņos” vai „jahtu vadītājs piekrastes ūdeņos” un uz tām neattiecina noteikumu 22.5.apakšpunkta minētās prasības par sekmīgu mācību programmas apguvi un jūras praksi. Minētais regulējums bija pamatots ar to, ka, lai gan JTC bija izsniedzis starptautiskās atpūtas kuģu vadītāju apliecības kuģošanai neierobežotā rajonā, uz apliecības norādot atbilstību EEK rezolūcijai, tomēr praksē īstenoja tikai teorētisko apmācību, kā arī apliecības turpināja izsniegt arī tad, kad Jūrlietu pārvaldes un jūras drošības likums šādu pilnvarojumu licencētiem mācību centriem vairs neparedzēja. Turklāt JTC bija saņēmis licenci mācību programmai atbilstoši profesijas standartam PS 0281 „Mazizmēra kuģu vadītājs”, kur iegūstamā kvalifikācija ir mazizmēra kuģa vadītājs un kuru atbilstoši profesionālo izglītību reglamentējošajiem aktiem bija nepieciešams akreditēt, savukārt sertificēja atpūtas kuģu vadītājus. Pēc noteikumu Nr.619 pieņemšanas Satiksmes ministrijā un VAS „Ceļu satiksmes drošības direkcija” (turpmāk – CSDD) ir saņemti vairāki JTC izsniegto apliecību turētāju iesniegumi ar lūgumu pārskatīt noteikumu 72.punktu, norādot, ka viņi nav bijuši informēti par to, ka JTC veiktā apmācība un izdotās apliecības neatbilst normatīvā regulējuma prasībām. Ņemot vērā minēto, Satiksmes ministrija sadarbībā ar CSDD atkārtoti izvērtēja minēto jautājumu, un, tā kā Jūrlietu pārvaldes un jūras drošības likumā nebija noteikts, ka mācību centri atpūtas kuģu vadītāju apmācību un sertifikāciju veic saskaņā ar EEK rezolūciju, kā arī, ka JTC īstenotā apmācības programma (atbilstoši profesiju standartam) lielā mērā atbilda EEK rezolūcijā noteiktajai, uzskata par iespējamu papildināt noteikumu 72.punktu ar **projekta 6.punktā** ietverto normu, kas paredz tiesības JTC izsniegto apliecību īpašniekiem kārtot eksāmenu starptautiskās apliecības saņemšanai atbilstoši noteikumu Nr.619 III nodaļai kategorijā „jahtu vadītājs iekšējos ūdeņos” vai kategorijā „jahtu vadītājs piekrastes ūdeņos” motorizēto atpūtas kuģu vadīšanai bez attiecīgas apmācības, kā arī pārejas periodā līdz 2015.gada 30.jūnijam pieprasīt un saņemt CSDD starptautiskās atpūtas kuģu vadītāja apliecības kategorijā “jahtu vadītājs iekšējos ūdeņos” motorizēto atpūtas kuģu vadīšanai bez attiecīgas apmācības un eksāmenu kārtošanas. Minēto apliecību ieguvējiem ir atļauts vadīt motorizētos atpūtas kuģus, ja atpūtas kuģa garums nepārsniedz 24 metrus, Latvijas Republikas iekšējos ūdeņos un 3000 metru platā joslā no krasta līnijas uz jūras pusi Rīgas jūras līča un Baltijas jūras Latvijas Republikas piekrastes daļā. CSDD tehniski nodrošinās atpūtas kuģu vadītāja apliecības izsniegšanu tajā pat dienā, kad būs saņemts attiecīgs iesniegums. Starptautiskās atpūtas kuģu vadītāju apliecības tiks izsniegtas, ja attiecīgā persona būs iekļauta SIA „Jūrniecības tehniskais centrs” CSDD iesniegtajā sertificēto atpūtas kuģu vadītāju sarakstā atbilstoši noteikumu 74.punktam un uzrādīs tai JTC izsniegto apliecību.Šobrīd noteikumos ir noteikts, ka atpūtas kuģu vadītāja apmācības iestādes rīcībā jābūt atpūtas kuģiem, kuru garums ir no 6 līdz 10 metriem. Ņemot vērā projekta 4.punktā ir iekļauto normu par to, ka praktiskā eksāmena kārtošanā var izmantot arī atpūtas kuģu vadītāja mācību iestādes piestādītu atpūtas kuģi, ar grozījumiem noteikumu 7.pielikuma 1.7.1. un 1.7.2.apkšpunktā (**projekta 7.punkts**) ir precizētas prasības attiecībā uz mācību atpūtas kuģa, kas ir mācību iestādes rīcībā, garumu, nosakot, ka tas var būt no 6 līdz 24 metriem. Projektā ietvertās tiesiskā regulējuma izmaiņas minētās problēmas atrisinās pilnībā. |
| 3. | Projekta izstrādē iesaistītās institūcijas | CSDD, Satiksmes ministrija. |
| 4. | Cita informācija | Pašreiz nav īpaša tiesiskā regulējuma, kas noteiktu kvalifikācijas un sertificēšanas prasības dienesta kuģu vadītājiem. Līdz ar to uz dienesta kuģu vadītājiem tiek attiecināts Ministru kabineta 2005.gada 1.marta noteikumu Nr.158 „Noteikumi par kuģošanas līdzekļu satiksmi iekšējos ūdeņos” (turpmāk – noteikumi Nr.158) 76.punkts, kas paredz, ka vadīt ūdensmotociklus, motorlaivas, kuterus un motorjahtas atļauts personām, kurām ir normatīvajos aktos par atpūtas kuģu vadītāju sertificēšanu noteiktajā kārtībā iegūtas attiecīga kuģošanas līdzekļa vadīšanas tiesības. Iekšlietu ministrija ir ierosinājusi mainīt minēto situāciju, lai uz Valsts ugunsdzēsības un glābšanas dienesta (turpmāk – VUGD) amatpersonām, tām pildot dienesta pienākumus – veicot glābšanas darbus uz ūdens – turpmāk neattiecinātu prasību par atpūtas kuģa vadītāja apliecības esamību, ja attiecīgās personas ir apguvušas atbilstošu profesionālās izglītības programmu. VUGD padotības iestāde Ugunsdrošības un civilās aizsardzības koledža īsteno vairākas izglītības programmas ugunsdzēsēju – glābēju sagatavošanai, kas apmācības ietvaros apgūst arī zināšanas par VUGD kuģošanas līdzekļu vadīšanu, t.sk. praktiski apgūstot kuģošanas līdzekļa vadīšanu uz ūdens, un satiksmi iekšējos ūdeņos. Lai nodrošinātu noteikumu Nr.158 76.punkta izpildi, VUGD pašreiz organizē VUGD amatpersonu ar speciālajām dienesta pakāpēm centralizētu nosūtīšanu uz CSDD teorētiskā kvalifikācijas eksāmena nokārtošanai, lai iegūtu nepieciešamo atpūtas kuģa vadītāja apliecību, kas saskaņā ar CSDD maksas pakalpojumu cenrādi vienai personai izmaksā apmēram 42 EUR. Tā kā Latvijas teritorijā VUGD noteiktos uzdevumus veic 92 dežūrmaiņas, atpūtas kuģa vadītāja tiesību nodrošināšanai VUGD rada ievērojamas izmaksas. Tā kā amatpersonu, kurām ir atpūtas kuģa vadītāja tiesības, amata pienākumi ir saistīti ne tikai ar kuģošanas līdzekļa vadīšanu, bet arī ar citu glābšanas darbu nodrošināšanu, tad amatpersonu, kurām ir atpūtas kuģa vadītāja tiesības, skaits VUGD nav pietiekams.Ņemot vērā to, ka ar noteikumu projektu minēto problēmu nevar atrisināt, Satiksmes ministrija Iekšlietu ministrijas ierosinājumu var izskatīt, grozot noteikumus Nr.158, likumā dotā deleģējuma ietvaros. Valsts sekretāru sanāksmē 2014.gada 19.jūnijā ir izsludināts likumprojekts „Grozījumi Jūrlietu pārvaldes un jūras drošības likumā” (VSS-557), kas paredz deleģējumu Ministru kabinetam noteikt kuģošanas līdzekļu satiksmes kārtību, izdodot noteikumus līdz 2015.gada 30.maijam. Attiecīgi, noteikumi Nr.158, kas pašreiz ir izdoti uz Jūras kodeksā noteiktā deleģējuma pamata, pēc minētā likumprojekta pieņemšanas tiks pārizdoti. Atbilstošā noteikumu projekta izstrādes procesā tiks veidota darba grupa, pieaicinot ieinteresēto institūciju pārstāvjus.  |

**II. Tiesību akta projekta ietekme uz sabiedrību, tautsaimniecības attīstību un administratīvo slogu**

|  |  |  |
| --- | --- | --- |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atpūtas kuģu vadītāji.Mācību iestādes, kas veic motorizēto atpūtas kuģu vadītāju apmācību. Personas, kuras vēlas kļūt par atpūtas kuģu vadītājiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Līdz šim neviens Jūrniecības tehniskā centra izsniegtās starptautiskās atpūtas kuģu vadītāju apliecības īpašnieks nav pieteicies eksāmenu kārtošanai noteikumos noteiktās starptautiskās atpūtas kuģu vadītāja apliecības saņemšanai. |

**VII. Tiesību akta projekta izpildes nodrošināšana un tās ietekme uz institūcijām**

|  |  |  |
| --- | --- | --- |
| 1. |  Projekta izpildē iesaistītās institūcijas | CSDD |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. |  Cita informācija |  Nav |

Anotācijas III, IV, V un VI sadaļa – projekts šīs jomas neskar.

Satiksmes ministrs A. Matīss

Vīza: Valsts sekretārs K. Ozoliņš

08.08.2014. 10:20

1628

Maščinskis 67025726

ojars.mascinskis@csdd.gov.lv